# SYNHØR BLADET

#

# Landsforbundet for Kombinert Syns– og Hørselshemmede / Døvblinde

30 ÅRGANG #5 2021

SynHør bladet er LSHDB’s medlemsmagasin og blir utgitt 6 ganger i året i trykt form, som punktskrift, som lydfil og er tilgjengelig på www.lshdb.no

###

**«Syns– og Hørselshemming i møte med en digital hverdag»
av Lyder Storhaug**

**—**

**Sjakkturnering for synshemmede er avholdt!**

**—**

**Fotokonkurranse for alle medlemmer og lesere!**

### MEDLEMSSKAP

MELD DEG INN I LSHDB

[Www.lshdb.no](http://Www.lshdb.no) eller Kontakt: kontor@lshdb.no

### KONTAKT OSS

Landsforbundet for kombinert syns– og hørselshemmede / døvblinde, Epost: kontor@lshdb.no

Nettside: [www.lshdb.no](http://www.lshdb.no), TLF: 22 41 34 24, Mobil: 95 94 93 57

BESØK OSS
ADRESSE:

Skippergata 33, 0154 Oslo

DAGLIG LEDER:
Karin Andvig

ÅPNINGSTIDER:
Kontoret er åpent annenhver onsdag, og hver torsdag og fredag. Kontoret ligger i 5. etasje.

### BLADET

TILGANG:

Kontakt kontor@lshdb.no for å få tilgang på bladet i punkt, ren tekstfil eller lydfil.

TRYKK:

Rycon AS, Opplag 280

REDAKTØR:
Kaisa Markhus, Tlf: 97151746, E-post: kaisa@lshdb.no

FORSIDEBILDE:

**Viser akerselva som renner under en steinbru, med sola som gløtter frem under brua og kaster lys på grønne, mosegrodde trær uten blader, en.høstdag.**
Tatt av: Kaisa Markhus

STYRET

LEDER Åshild Johansen

Tlf: 402 34 452

E-post: aashild.lovise@ebnett.no

NESTLEDER Kari Kristine Engan

Tlf: 413 34 244

E-post: ka-k-eng@online.no

STYREMEDLEM Bibbi Hagerupsen

Tlf: 960 46 065

E-post: bibbih@online.no

STYREMEDLEM Marius Aasand Larsen

Tlf: 468 29 830

E-post: ml1004@icloud.com

STYREMEDLEM Ann Kristin Staberg

Tlf: 45054211

E-post: staberg1972.aks@gmail.com

1. VARAMEDLEM Sissel H. Markhus

2. VARAMEDLEM Dennis Thomassen

Innhold:
Redaktøren
Styrets Hjørne
Forsinket landsturnering for synshemmede
Syns– og Hørselshemming i møte med en digital hverdag
Ressurskontorets informasjonsspalte - om Akuttvakt tolk
Møteplass, høsten 2021 i Trondheim og Oslo
Fotokonkurranse for alle medlemmer og lesere!
Oppfordring til tilbakemeldinger og rapportering
TEMA: LSHDB’s likepersonskurs
Minneord om Kjell Reidar Johnsen
Notis; rettelser fra SynHør bladet nummer 4
Til Neste Gang

# TIPSET:

**I Oktober i år åpnet det nye Munchmuseet for besøkende etter lang tids bygging, i Bjørvika i Oslo.**

**Det er et omdiskutert bygg estetisk både innvendig og utvendig. Norges handikapforbund har nettopp gått ut og kritisert hvordan bygget er tilrettelagt med tanke på universal utforming.**

**I 2015 ble det arrangert en taktil utstilling av Munchs bilder på det gamle museet.**

**Kanskje vi alle kan ta oss en tur, si fra hva vi synes, slik at vårt nyeste museum blir bedre utformet for å inkludere alle!?**

# Redaktøren

**Hei alle medlemmer og lesere!**

En av tingene jeg elsker med senhøsten er den deilige, kalde, klare lufta som fyller årstiden.

Jeg har hentet frem ett av mine yndlingsbilder - da jeg våknet ute på tur i minus 20 grader og var så glad - for selv om jeg vet at mange kan være uenige - så synes jeg det er så deilig med ordentlig kald og frisk vinterluft! Kanskje fordi så mye rundt oss legges opp til å bruke hørsels- og syns-inntrykk at man av og til glemmer å tenke over alle inntrykkene man får gjennom de andre sansene. Slik som når kulden biter i kinnene og lungene fylles med nesten knitrende iskald luft.

I dette nummeret møter dere vårt nye styremedlem Dennis Thomassen, dere får lese en alltid like godt formulert tekst fra Tormod Prytz - denne gangen fra sjakkens verden, og vi har også mottatt et sterkt og velskrevet innlegg fra Lyder Storhaug.
Vår faste spalte, ressurs-kontorets informasjonsspalte har viktig informasjon fra akuttvakt tolk og gir dermed spalteplassen sin til dem.
Videre er bladet fylt med andre artikler så her bør det finnes noe interessant for
enhver leser.

Ta frem kameraet for å bli med i fotokonkurransen til neste nummer, nyt den friske høstluften, og ikke glem oppfordringen på side 15 om å dele dine opplevelser med oss slik at LSHDB har gode eksempler å bruke i vårt arbeid!

Vennlig hilsen
KAISA MARKHUS

Bildet viser et nærbilde av Kaisa som smiler mot kameraet med tykk jakke, lue og skjerf som alt er dekt av hvit rim.

# Styrets hjørne

Av Dennis Thomassen

**Hei alle sammen!**

**Nå er det min tur til å skrive i styrets hjørne.**

**Jeg ble valgt inn i LSHDB-styret på landsmøtet i august.**

**Litt om meg:
Jeg heter Dennis Thomassen, er 32 år og bor i Brønnøysund på Helgelandskysten.**

**Jeg flyttet fra Nord-Moldova til Nord-Norge for 9 år siden og trives godt her i landet. Jeg er kombinert syns- og hørselshemmet som følge av en sjelden diagnose som heter Sticklers syndrom type 2 og er funksjonelt døvblind.**

**I januar i år fikk jeg min første førerhund, en svart labrador som heter Castor. Han er super flink til å jobbe og imponerer meg mye i hverdagen.**

**Jeg er gift med Tanita, hun er blind og har vært referent på landsmøtet tre ganger.**

**Jeg ble medlem i LSHDB i 2017 og synes at organisasjonen gjør en bra jobb for oss døvblinde.**

**Mine hjertesaker er:
Inkludering av døvblinde i samfunnet og arbeidslivet.
Aktiviteter for unge medlemmer.
Organisere og bistå med inkludering av døvblinde med minoritetsbakgrunn og mye mer!

Jeg gleder meg til å treffe alle dere som skal være med på julebordet og likepersonskurset i Asker!**

**Jeg ser også frem til et godt samarbeid i det nye styret.**

**Til slutt ønsker jeg dere alle sammen en fortsatt fin høst!**

Bildet viser Dennis ute på tur med førerhunden sin. Dennis holder opp hånda til hilsen og førerhunden kikker opp mot ham. De står på en bred sti dekt av oransje høstløv og bak dem synes en allè av trær med oransje farger.

# FORSINKET LANDSTURNERING FOR SYNSHEMMEDE

Av Tormod Prytz

Årets Norgesmesterskap ble noe helt annet enn vi er vant til. Hurdalsenteret hadde ikke plass til oss før like under jul.

Styret i Norske synshemmedes sjakkforbund regnet derfor med at svært få ville melde seg, og jakten på et annet sted begynte.

Hotellet som ble valgt viste seg å bli brukt som karantenehotell, så vi havnet på Radisson Blu Hotel - Oslo airport Gardermoen. Det er et stort hotell som ligger i
gangavstand fra flyplassen, jernbanestasjonen og bussholdeplassene.

Turneringslokalet var utmerket både med plass nok, lys nok og luft nok. "Partikontoret" var også godt. Ellers var det store avstander og åpne flater, så vi blinde hadde vansker med å finne fram.

Styret hadde skaffet ekstra ledsagere, og det fungerte rimelig bra.

Jeg har det inntrykket at alle var godt fornøyd med rommene. Der jeg bodde hørte vi ikke flystøy, en svært gledelig overraskelse!

Maten var velsmakende, men vi måtte arbeide hardt for den! Hvorfor skal knivene være så sløve? Er det påbudt for å unngå blodige slagsmål?

Vi kom til Gardermoen torsdag 14. oktober, og loddtrekningen ble foretatt samme kveld.
1. og 2. runde ble spilt fredag, 3. og 4. runde lørdag, og siste runde søndag formiddag.

Premieutdelingen fant sted etter lunsj søndag. Deltakerne var bedt om å ta med en ting til premie-bordet, og det gjorde de! Jeg kan ikke huske et så overfylt premiebord! Og jeg har tross alt vært til stede på 49 av de 52 Norgesmesterskapene våre.

På så store hotell som dette blir det ofte vanskelig å få i stand sosiale samlinger. Men denne gangen hadde Rokadens styre bestemt at vi skulle få en treretters middag for å feire at klubben har levd i femti år.

Middagen smakte godt.

Brødrene Otto og Tormod Prytz fortalte litt om sjakken blant blinde i Norge og om Rokadens liv hittil.

Turneringen hadde samlet 22 deltakere. Hele fem var debutanter! En av dem tok 1.-plassen i c-klassen. Vårt håp er at de melder seg neste år også, og mange år etterpå!

Johs. Kjeken var dommer i år også. Han er fortsatt den gamle "strenge, men rettferdige"! Pensjonisttilværelsen har ikke tatt humøret fra han. Snarere omvendt.
I år hadde Johs. fått hjelp av Geir Nesheim, tidligere generalsekretær i Norges sjakkforbund og innehaver av en rekke tillitsverv i sjakken.

"Partikontoret" ble som vanlig
betjent av Per Ivar Norum. Utrolig hva han får gjort i tillegg til å sikre seg Norgesmestertittelen!
Men i år slapp han litt billigere fra partijobben, for Geir Nesheim samlet partiene i c-klassen.

Og så må det nevnes at Olav Vik la alle partiene ut på NSSFs e-postliste dagen etter mesterskapet!

Seks døvblinde deltok i år. De hadde tolk/ledsagere med. Til alle dere hjelpere, ingen glømt, sender jeg min hjerteligste; takk for at dere var med på å gi oss et hyggelig og minneverdig mesterskap!Sluttstillingen:

Klasse a:
Per Ivar Norum 5 poeng og Norgesmester for femte gang!
Sverre Fuglerud 4.
Petter Smedsrud 2,5.
Olav Vik og Oddvar Øyan hver 1,5 og samme Kvalitet, 1,75.
Olav vant innbyrdes oppgjør.
Camilla Hansen 0,5.

Klasse b:
Tormod Prytz 4.
Han fikk mellomnavnet "Heisfører". Han har nemlig pendlet mellom a- og b-klassen nokså lenge, og var ellers tilfreds med sitt gamle mellomnavn: "Jojo".
Noah Helmersen Arnøy 3,5.
Magne Bolme 2,5.
Arild Øyan 2 (5).
Kari Kristine Engan 2 (#3,25).
Otto Prytz 1.

Klasse c:
Jeg setter stjerne ved hver debutant.
William Skauen\* 5.
Tore Orvik 4.
Gustav Wang 3 (12,5).
Odd Einar Orvik 3 (12).
Christian Thon\* 2,5 (12,5).
Bernt Wu\* 2,5 (12).
Vegard Ramstad Johannessen\* 2. John Sandell 1,5 (11).
Henning Knudsen\* 1,5 (9).
Liv Kristin Saur 0.

# SYNS- OG HØRSELSHEMMING I MØTE MED EN DIGITAL HVERDAG.

Av Lyder Storhaug

Min kone og jeg var på kurs i Trondheim 21. – 23. september. Kurset var i regi av Hørselsrådet og tema var den digitale hverdagens utfordringer.

Kurset - et tilpasningskurs - var innrettet mot mennesker som har en kombinasjon av syns- og hørselshemming. Noen av dem registrert som døvblinde, andre ikke. Felles for alle er at de sliter med å ta i bruk og tilpasse seg en verden og et liv med digitale løsninger, utviklet i god mening av mennesker uten funksjonshemming.

Tanken på å tilpasse mennesker skurrer. Om noen i stedet kunne tilpasse de digitale løsningene og systemene slik at de fungerer for mennesker med nedsatt funksjonsevne ga det straks en annen mening.

I kjølvannet til en verden som rir på høyteknologiens bølge vil det oppstå en mengde negative konsekvenser. Utviklernes motivasjon er i mange tilfeller ikke knyttet til brukernes ønsker, men til samfunnets krav om rasjonalisering og innsparinger.
Forsterket av pandemien ser det nå ut til å ha blitt enda mindre rom for menneskelig nærhet og varme. Dette gjelder alle som blir overgitt til de nye digitale løsningene, men i særlig grad rammes de som er avhengige av levende mennesker.

Livet som syns- og hørselshemmet kan, for noen, kjennes som å sitte i fengsel, på enecelle med brev- og besøksforbud, og så har noen kastet nøkkelen..

Disse menneskene bærer en **DOBBEL BYRDE**. Først byrden ved å ikke kunne se eller høre, dernest byrden av at man selv ikke blir sett eller hørt.

Kan ikke hjelpemidler låse opp «fengselsporten»?

Kursgruppen uttrykte enstemmig misnøye med at digitale hjelpemidler og systemer IKKE oppfyller sin hensikt og funksjon i deres hverdag. Ikke slik at teknologien i seg selv er unyttig, men uansett har den ingen verdi dersom den ikke er tilpasset og dersom man ikke får tilstrekkelig opplæring i å bruke den.

Ikke med bruksanvisninger, apper og YouTube-videoer, men av mennesker med nødvendig kompetanse og tid til å følge opp. Mennesker som kartlegger brukernes behov ved selvsyn og personlig oppmøte – ikke gjennom utfylling av skjemaer på nett.

Noe er galt med systemene og løsningene som tilbys. Noen ganger trenger et hjelpemiddel reparasjon. Er dette en spesialtilpasset PC med leselist og høytlesningsfunksjon vil brukerens «livline» til omverden forsvinne i ukesvis, kanskje måneder. For brukeren har ingen rett til å få lånt et annet hjelpemiddel i denne perioden. Hjelpemiddelsentralene har faktisk ikke lov til å gi slik hjelp!?

Hvor kompetente er de som har bestemt dette? At noen synes å tro at behovet og brukeren i disse tilfellene er likestilt med «alle oss andre», viser at det er langt igjen før man forstår hvordan konsekvensen for en døvblind skiller seg ut fra alle andres.

Er vi opptatt av likhetsprinsippet må vi se til at vi ikke misforstår hva det vil si i praksis. Vi må lære å forstå at den eneste måten å oppnå likhet på er å forskjellsbehandle, fordi hvert enkelt individ er unikt i sine forutsetninger og sitt behov!

I nyhetene (23.09.21) hørte vi at FN mener at funksjonshemmedes menneskerettigheter ikke ivaretas godt nok. Programleder stilte spørsmål til dette med funksjonshemmedes rett til medbestemmelse. Dette ble besvart med at det handler om å kunne velge sitt liv og leve sitt liv under samme vilkår som alle andre.

Ifølge Statped (artikkel 06.05.21) er det viktig at denne rettigheten gjelder uavhengig av funksjonsgrad. Hva da når komfyren leveres uten mulighet til avlesning av innstillinger og uten knotter man kan ta på og tolke?!

Kanskje det er på tide at politikere, kommuneansvarlige, systemutviklere, designere, teknikere og hjelpere setter seg ned sammen med de funksjonshemmede og lytter til hva som ikke fungerer som det skal. Så får de ansvarlige sørge for at det gjør det!

Medbestemmelse er ikke å få løsninger tredd ned over hodet, men å få være aktivt med i prosessene fra A til Å.

Tenk hvor mye samfunnet taper på at funksjonshemmede ikke sikres en større grad av delaktighet i ting som angår deres liv, for ikke å si muligheten i det hele tatt.
Flotte, varme mennesker med fullt utviklet intelligens og ofte høy kompetanse.

Det må da være nok å bære byrden av sitt handikap om man ikke i tillegg skal bli gjort usynlige og uhørbare. Hvilken påkjenning er ikke dèt for den psykiske helsen?!

Mer erkjennelse av menneskeverd og mer medbestemmelse må til for å endre dette bildet!

Over og under artikkelen er to sitater uthevet:

«Først byrden ved å ikke kunne se eller høre, dernest byrden av at man selv ikke blir sett eller hørt.»

«Tanken på å tilpasse mennesker skurrer.»

# Ressurskontorets informasjonsspalte Av Elin Irene Huslende

Ressurskontoret for tolke- og ledsagertjenester har hatt møte med Akuttvakt tolk.

Akuttvakttjenesten er en døgnåpen, nasjonal tjeneste for personer med døvblindhet,
hørselshemmede og døve.

Denne tjenesten er viktig at alle som benytter tolketjeneste kjenner til, og vi ble derfor enige med Akuttvakten om at de kan få spalteplassen vår i denne utgaven av SynHør-bladet.

Vedlagt ligger informasjonen fra Akuttvakt tolk.

Med ønske om en god dag, og en riktig fin høsthelg.

Med hilsen Elin Irene Huslende

Rådgiver NAV Hjelpemiddelsentral Vest-Viken

Akuttvakt tolk for døve, døvblinde og hørselshemmede

Akuttvakt tolk er en nasjonal tjeneste for alle som har akutt behov for tolk.

Vakttelefonen er døgnåpen og vi tar imot henvendelser og vil prøve å skaffe tolk til oppdraget.

Alle akuttvakter kan kommunisere på tegnspråk og vi har taushetsplikt. Tjenesten er gratis.

Vi kan kontaktes via:
• Telefon
• Sms
• Videosamtale

Vi tilbyr både oppmøtetolking og skjermtolking.

En oppmøtetolk møter opp der du trenger tolk. Her tilpasser vi alle typer tolkebehov.

Det er også mulig å få tolking via skjerm, denne tjenesten gjør det mulig å få tolket spontane samtaler.

Dette kan være et godt alternativ ved lange avstander og et umiddelbart behov for tolk.

**Hva er akutt?**

«Behovet regnes som akutt når det å vente til neste virkedag får urimelig store konsekvenser for deg.»
• Fare for liv og helse
• Hastebehandling av fysiske eller psykiske skader
• Traumatiske hendelser
• Avverge kriser og store økonomiske tap

Kontaktinformasjon

Telefon: 994 81 810

Følg oss også på facebook: NAV Akuttvakt tolk

For mer informasjon: nav.no/akuttvakt og kunnskapsbanken.net

Har du behov for brosjyre eller visittkort?

Ta kontakt så sender vi direkte til deg.

Vi har også visittkort med punktskrift.

Logoen til NAV er plassert under innlegget – Rød sirkel med hvite NAV bokstaver inni.

Møteplass Høsten 2021 i Trondheim og Oslo
Skrevet av Linn Solli og Siw Knutstad

Det ble avholdt møteplass for døvblinde i regi av LFE (Landsdekkende faglig enhet for kombinerte sansetap og døv-blindhet). Dette foregikk i Trondheim den 21.9 og Oslo den 27.9.

Temaet denne gangen var: «energitap ved doble sansetap. Hvordan kan man spare krefter i hverdagen?» Tilbudet arrangeres to ganger pr år, høst og vår.

Formålet med møteplass er at mennesker med kombinerte sansetap og døvblindhet skal få anledning til å møtes, samles rundt et faglig tema og utveksle tanker og erfaringer.

På grunn av Coronapandemien har det ikke vært gjennomført møteplass i 2020, så dette var et kjærkomment gjensyn.

«Energitap ved doble sansetap» er et velkjent tema for denne gruppen som til daglig lever med syns- og hørselstap. I Trondheim hadde vi med oss Mette Uthus fra DPS Tiller, og i Oslo deltok Therese Holand som jobber ved Nasjonal behandlingstjeneste for sansetap og psykisk helse i Oslo (NBSP).

Det ble informert, diskutert, reflektert og erfaringer ble delt.

Tilbakemeldinger fra deltagerne:
«Dette var en livgivende dag» sa en av deltakerne. «Det var godt å sitte og lytte til kloke folk og å høre fra andre. Det setter i gang tanke-prosesser. Det er litt som å komme hjem til sine egne. Det er godt å få forståelse og ro rundt temaet: «Å leve med» ikke alltid bare «Å tilpasse seg til». «Ærlighet og kjærlighet til seg selv sånn som vi er her og nå».

Vi ser frem til neste møteplass som blir våren 2022.

**Vennlig hilsen Linn Solli og Siw Knutstad**

Tre bilder viser omtrent 16 deltagere som sitter i en hestesko rundt to personer som snakker i mikrofon. På alle tre bildene kan du se logoen til Statped på en taleboks i bakgrunnen. Rommet har stor takhøyde og noen plantedekorasjoner i hjørnet.

Fotokonkurranse for alle lesere
Av Kaisa Markhus

Jeg vet at det finnes flere kunstneriske, kreative og nysgjerrige medlemmer og lesere der ute. Derfor vil jeg gjerne arrangere en **FOTOKONKURRANSE** for dere!

Vinneren får bildet sitt på forsiden av neste utgave av SynHør bladet, nemlig **«julenummeret»!**

TEMA:
Temaet er åpent og fritt frem. Kun din fantasi setter grenser!
Konkrete og abstrakte motiver.
Mennesker, **dyr,** natur, **ting** og tang,
***Redigert, Naturlig, Svart / Hvitt***
HUSK:
Husk å få **godkjennelse** til å bruke bildet dersom det er gjenkjennelige fjes i bildet!

Synshemming er intet hinder - din synshemming gjør måten du sanser verden på helt unik - og hvem vet, kanskje er det nettopp dette som gjør at **du tar det helt spesielle vinnerbildet!**

KRAV TIL BIDRAG:
Bildet må være i høy nok oppløsning til å dekke størrelsen på forsiden av SynHør bladet, noe som ofte lar seg gjøre med et medium godt kamera eller et godt mobilkamera så lenge det er godt nok lys.

Er du usikker på om mobilen er god nok, så børst støv av kameraet ditt og begynn å ta det med deg rundt, som om du er *turist i egen by.*

For å dekke forsiden egner enten liggende rektangulært / landskapsformat seg best, men det kan tilpasses.

Bildet må være innsendt på epost til **kaisa@lshdb.no** innen fredag **10. Desember kl. 17.00** for å være med i konkurransen.

Jeg gleder meg til å se hvilke bidrag som kommer inn og hvordan verden ser ut gjennom deres kreative øyne!

**Lykke til!**

# Oppfordring til rapportering og tilbakemeldinger

Samforfattet av redaktør, styret og daglig leder i LSHDB

Gjennom de siste utgavene av SynHør bladet har temaer som diskriminering og brukeropplevelse stått på trykk.
Takk til alle medlemmer som tar pennen fatt for å skrive både positive og utfordrende opplevelser, dele og sette lys på ulike nyanser dere møter i hverdagen med syns– og hørselshemming!
Vi setter stor pris på alle innlegg, artikler, debatter, meninger og andre bidrag vi får tilsendt.
Historiene deres er helt nødvendige i arbeidet for LSHDB for å nå vårt mål som organisasjon:
«Arbeide for døvblindes rettigheter, for at kombinert syns- og hørsels-hemmede/døvblinde skal kunne delta i samfunnet på lik linje med andre, og for å skape gode sosiale miljøer og aktiviteter for kombinert syns- og hørsels-hemmede/døvblinde.»

Gjennom den faste spalten «Tolketjenestens ressurskontor» håper vi på å gi rom for nyanserte vinklinger på de mange ulike situasjonene som dreier seg om tjenester for syns– og hørselshemmede.
For at vi skal kunne arbeide enda mer målrettet trenger vi mange og gode eksempler fra situasjoner du opplever!
Dette er dermed en oppfordring til å rapportere og melde fra om eksempler som vi kan bruke i vårt arbeid blant annet med NAV hjelpemidler, Tolketjenesten og andre instanser.

Si fra til LSHDB-kontoret!
Noter kort eller ring (på skjerm) til kontoret v/ Karin Andvig, konor@lshdb.no.

Tilbakemeldinger er viktig slik at vi i styret har gode eksempler å jobbe med!

Alt dette trenger vi eksempler på:
· NAV bruker et komplisert språk
· Du ikke får tolk
· Du har ikke fått den tolken du ønsker
· Tolken fungerer ikke; for eksempel rar/ dårlig/ upassende/ uprofesjonell oppførsel
· Andre eksempler og opplevelser

—

Informasjon som mottas til kontoret v/ Karin Andvig blir behandlet konfidensielt innad i organisasjonens arbeid med saken.

Dersom du ønsker å ytre dine meninger eller opplevelser til glede, inspirasjon, støtte eller forundring med andre lesere så del også saken din med SynHør bladet v/ kaisa@lshdb.no.

# LSHDB’s Likepersonskurs og julebord Asker den 19.-21. November

TEMA

**Fredag 19. november**

Velkommen til likepersonskurset:

«Hva er diskriminering og hva gjør det med oss?»

Kort introduksjon fra Kari Engan.

Innlegg fra Blindeforbundet og Norges Døveforbund.

**Lørdag 20. november:**

«Hva er diskriminering og hva gjør det med oss?

Innlegg fra Berit Øie og Bibbi Hagerupsen.

Inndeling til gruppearbeid.

Gruppearbeid og oppsummering.

VEL MØTT!

Dødsfall.
Skrevet av Tormod Prytz.

Vi har mottatt den triste meldingen at Kjell Reidar Johnsen, Askøy, døde stille på Haukeland sykehus 31. juli.

Kjell ble født i Bergen 16. april 1940. Han hadde nedsatt hørsel fra fødselen, men ikke verre enn at han gikk på vanlig skole. Han utdannet seg til revisor og skapte seg en god levevei i faget så lenge synet holdt. Men som godt voksen mistet han synet, og det gikk fort! I flere omganger besøkte han Huseby kompetansesenter, der han blant annet lærte punktskrift og hvordan blinde kan bruke PC.

Kjell var en aktiv person både fysisk og psykisk. En kort tid var han medlem i
Foreningen Norges Døvblinde, og de siste ca. 20 årene har han vært med i Landsforbundet for kombinert syns- og hørselshemmede/-døvblinde. Mange av oss kjenner Kjell fra sjakken. I mange år var han medlem i Norske synshemmedes sjakkforbund. Han deltok blant annet i flere Norgesmesterskap og landsdelskamper for synshemmede.

Kjell Johnsen, Erik Korneliussen og Kari Kristine Engan tok initiativet til et 4-dagers sjakk-kurs for døvblinde hvert år 2004 - 2011. Det ble også stiftet sjakk-klubb for døvblinde, som dessverre ikke finnes lenger.

Kjell likte å delta i kurs, møter og andre sosiale samvær, og kunnskapsrik som han var, hadde han alltid noe å bidra med.

Det blir flere tomrom etter Kjell Reidar Johnsen. Vi er mange som savner hans engasjement og gode humør!

# Notis: Rettelser fra SynHør bladet nummer 4

Av Kaisa Markhus

På grunn av at valg av styre ble utsatt gjennom covid-perioden da vi ikke kunne samles til landsmøte, ble det en misforståelse i annonseringen rundt nytt valg av styre i forrige nummer.

Beklager det!

Her kommer korrigert informasjon rundt styret og distriktslagene. Korrigert informasjon følger:

Varaene til LSHDB’s styre i korrekt rekkefølge: Sissel er 1. vara. Dennis er 2. vara.

Det ble uklart skrevet om valgene. Det korrekte er valg alle ”partallsår”. Lederen og varaene velges for to år. Styremedlemmene for fire år, men slik at det velges to hver gang. De vil sikre en viss kontinuitet.

Kontaktpersonen for distriktslag Telemark heter Per Jonassen.

Epost til Sissel Markhus i distriktslag Oslo og Akershus er Sism@online.no

**FRIST FOR INNSENDING AV STOFF TIL NESTE NUMMER: 10. DESEMBER** (OG GJERNE LITT FØR)

# Til neste gang

 **16. NOVEMBER
FN’s internasjonale toleranse-dag**

**19.-21. NOVEMBER
Likepersonskurs og julebord for LSHDB**

**26.-28. NOVEMBER
Julehelg på Lysebu for LSHDB Distriktslag Oslo og Akershus**

**03. DESEMBER
Internasjonal dag for funksjonshemmede**

**10. DESEMBER**

**FN’s internasjonale menneskerettighetsdag**

**16. DESEMBER**

**Neste nummer av SynHør bladet havner i postkassa**

Bildet viser en tåkelagt sti gjennom myrlandskap med gule strå og mørke grener fra små busker.

# Annonser

# RETURADRESSE

LSHDB (Landsforbundet for kombinert Syns– og Hørselshemmede / Døvblinde), Skippergata 33, 0154 Oslo

LSHDB Sentralstyre
2021 - 2022

FORBUNDSLEDER: Åshild Johansen

NESTLEDER: Kari Kristine Engan

STYREMEDLEMMER: Bibbi Hagerupsen, Ann Kristin Staberg, Marius Aasand Larsen

VARAMEDLEMMER: Sissel H. Markhus, Dennis Thomassen

### - SYNHØR BLADET - LSHDB sin hjemmeside: www.lshdb.no